इस लॉटरी की इनामी राशि 64 करोड़ डॉलर है जिसे तीन विजेताओं में बांटा जाएगा. लॉटरी का एक इनामी टिकट मेरीलैंड राज्य के सबसे बड़े शहर बाल्टीमोर में 7-इलेवन दुकान से खरीदी गई थी.मैरीलैंड के विजेता के अलावा इलिनॉय और कैंसस राज्य से भी इनामी राशि के भी एक-एक विजेता हैं. कैंसस के विजेता पिछले हफ्ते इनाम लेने आए थे लेकिन उन्होंने अपनी पहचान गुप्त रखी थी. इलिनॉय से कोई भी दावेदार अभी नहीं आया है.लॉटरी की एक प्रवक्ता ने इस बात की पुष्टि की कि मैरीलैंड के विजेता इनाम लेने आए हैं लेकिन उन्होंने मंगलवार को होने वाले संवाददाता सम्मेलन से पहले उनके बारे में कोई भी जानकारी देने से मना किया.'बाल्टीमोर सन' अखबार के मुताबिक मेगा मिलियंस लॉटरी की प्रवक्ता कैरौल एवरेट ने कहा कि विजेता का नाम नहीं बताया जाएगा लेकिन एक संवाददाता सम्मेलन में उनकी 'स्टोरी लाइन' यानी कहानी बताई जाएगी.पिछले हफ्ते मैरीलैंड की एक महिला मिरलैंड विल्सन ने कहा था कि इनामी टिकट उनके पास है लेकिन उस वक्त लॉटरी अधिकारियों ने कहा था कि उन्हें शक है कि सचमुच वही विजेता हैं.इस जैकपॉट की रकम 64 करोड़ डॉलर है और जिन नंबरों पर ये जैकपॉट निकला है वो नंबर हैं 2, 4, 23, 38, 46, और मेगाबॉल 23. इस ड्रॉ में अमरीका के करीब 42 प्रांतों ने हिस्सा लिया था और जीतने वाली टिकटों मे से एक को मैरीलैंड में खरीदा गया था.ये लॉटरी 31 मार्च को खुली थी और पिछले 24 जनवरी से इस लॉटरी के इनाम की रकम लगातार बढ़ती जा रही थी क्योंकि इससे पहले हुए 18 ड्रॉ का कोई विजेता सामने नहीं आया था.माना जा रहा है कि सभी विजेताओं को टैक्स काटने के बाद 218 मिलियन डॉलर मिलेगा.विजेता ये पूरी राशि 26 किस्तों में ले सकते हैं. अगर वो एक साथ सारा पैसा लेना चाहेंगे तो उन्हें कुछ कम रकम मिलेगी.